SL Uradni list Evropske unije L 138/110

IZVEDBENI SKLEP KOMISIJE

z dne 12. maja 2014

o zaključku protidampinškega postopka v zvezi z uvozom aglomerata kamna s poreklom iz Ljudske republike Kitajske

(2014/272/EU)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe Sveta (ES) št. 1225/2009 z dne 30. novembra 2009 o zaščiti proti dampinškemu uvozu iz držav, ki niso članice Evropske skupnosti (1) („osnovna uredba“), in zlasti člena 9(2) Uredbe,

ob upoštevanju naslednjega:

A. POSTOPEK

ZAČETEK

(1) Evropska komisija („Komisija“) je junija 2013 začela protidampinški postopek v zvezi z uvozom v Unijo aglomerata kamna s poreklom iz Ljudske republike Kitajske („LRK“) in je obvestilo o začetku postopka objavila v Uradnem listu Evropske unije (2).

(2) Postopek je bil uveden zaradi pritožbe, ki jo je 14. maja 2013 vložil A.St.A Europe („pritožnik“) v imenu proizvajalcev Unije, ki predstavljajo več kot 25 % celotne proizvodnje aglomerata kamna v Uniji.

(3) Pritožba je vsebovala dokaze prima facie o dampingu navedenega izdelka in o posledični znatni škodi, kar je dovolj, da je postopek upravičen.

(4) Komisija je o začetku postopka obvestila pritožnika, druge znane proizvajalce Unije, združenja proizvajalcev Unije, znane proizvajalce izvoznike iz Ljudske republike Kitajske („LRK“), predstavnike LRK, znane uvoznike, znane proizvajalce surovin in opreme za proizvodnjo aglomerata kamna Unije, znane uporabnike, združenja proizvajalcev surovin in združenja uporabnikov in potrošnikov ter jim poslala vprašalnike. Zainteresirane strani so imele možnost, da pisno izrazijo svoja stališča in zahtevajo zaslišanje v roku iz obvestila o začetku.

(5) Pritožnik, drugi proizvajalci Unije, proizvajalci izvozniki iz LRK, uvozniki in uporabniki so izrazili svoja stališča. Vsem zainteresiranim stranem, ki so zahtevale zaslišanje in dokazale, da zanj obstajajo posebni razlogi, je bilo zaslišanje odobreno.

B. UMIK PRITOŽBE IN USTAVITEV POSTOPKA

(6) Pritožnik je z dopisom Komisiji z dne 18. februarja 2014 umaknil svojo pritožbo.

(7) V skladu s členom 9(1) osnovne uredbe se postopek lahko zaključi, če se pritožba umakne, razen če tak zaključek ne bi bil v interesu Unije.

(8) V preiskavi ni bilo ugotovljeno, da taka ustavitev ne bi bila v interesu Unije. Komisija zato meni, da bi bilo ta postopek treba zaključiti. Zainteresirane strani so bile o tem obveščene in so imele možnost predložiti pripombe. Vendar Komisija ni prejela nobenih pripomb.

(9) Komisija zato ugotavlja, da bi bilo protidampinški postopek v zvezi z uvozom aglomerata kamna s poreklom iz LRK v Unijo treba zaključiti.

(10) Ta sklep je v skladu z mnenjem Odbora, ki ga določa člen 15(1) osnovne uredbe –

SPREJELA NASLEDNJI SKLEP:

Člen 1

Protidampinški postopek v zvezi z uvozom strešnikov in drugih izdelkov ravne površine, blokov in zidakov iz umetnega kamna, ki so povezani s smolo ali zmesjo kamna in/ali stekla in/ali ogledalc, povezanih s smolo, s poreklom iz Ljudske republike Kitajske v Unijo, ki se trenutno uvrščajo pod oznake KN ex 6810 11 90, ex 6810 19 00, ex 6810 91 00, ex 6810 99 00, ex 7016 10 00, ex 7016 90 40, ex 7016 90 70 in ex 7020 00 80, se zaključi.

Člen 2

Ta sklep začne veljati dan po objavi v Uradnem listu Evropske unije.

V Bruslju, 12. maja 2014 Za Komisijo Predsednik José Manuel BARROSO

(1) UL L 343, 22.12.2009, str. 51.

(2) UL C 183, 28.6.2013, str. 21.